17. ΑΠΟΦΑΣΗ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ. Β2/60/οικ. 1843 της 1/22 Σεπτ.  1979 (ΦΕΚ Β΄ 840) Περί αυξήσεως των συντάξεων που χορηγεί το Ταμείο Ασφαλίσεως Ορθοδόξου Εφημεριακού Κλήρου Ελλάδος. Έχοντας υπόψη: 1.Τις διατάξεις του άρθρ. 1, παρ. 4, του Ν.Δ. 4577/66 «περί τροποποιήσεως και συμπληρώσεως της νομοθεσίας περί Κοινωνικής Ασφαλίσεως και ετέρων τινων διατάξεων», σε συνδυασμό με τις διατάξεις του άρθρ. 11, παρ. 2, του Ν.Δ. 175/73 «περί Υπουργικού Συμβουλίου και Υπουργείων». 2.Τη Δ3/2087/77 (ΦΕΚ 1278/77 τ.Β΄) κοινή απόφαση του Πρωθυπουργού και του Υπουργού Κοινωνικών Υπηρεσιών «περί αναθέσεως αρμοδιοτήτων στους Υφυπουργούς Κοινωνικών Υπηρεσιών». 3.Γνώμη του Διοικητικού Συμβουλίου του Ταμείου Ασφαλίσεως Ορθοδόξου Εφημεριακού Κλήρου Ελλάδος, που διατυπώθηκε κατά την ΣΤ/26.6.79 συνεδρίαση αυτού, αποφασίζουμε: 1.Αυξάνονται από 1.9.1979, κατά ποσοστό 20%, οι συντάξεις, που απονεμήθηκαν μέχρι 31.12.1977, των συνταξιούχων ειδικών Κατηγοριών (Ψαλτών, Διακόνων και Ιερέων Ιδρυματικών Ναών), συνταξιοδοτηθέντων βάσει του Κανονισμού Συντάξεων του Ταμείου. 2.Ορίζεται ως κατώτατο όριο των καταβαλλομένων από το ΤΑΚΕ συντάξεων, για όλους ανεξαρτήτως τους συνταξιούχους αυτού, το ποσό των 5.000 δραχμών, από 1.9.1979.

[Source: greek_legal_code_raptarchis | Tokens: 1152]